מספר פנימי: 2140380

הכנסת העשרים ושלוש

**יוזם:**  **חבר הכנסת** **אלי אבידר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1274/23

הצעת חוק צער בעלי חיים (הגנה על בעלי חיים) (תיקון – איסור משלוחים חיים לשחיטה), התש"ף–2020

|  |  |  |
| --- | --- | --- |
| תיקון סעיף 1 | 1. | בחוק צער בעלי חיים (הגנה על בעלי חיים), התשנ"ד–1994[[1]](#footnote-2) (להלן – החוק העיקרי), בסעיף 1, אחרי ההגדרה "בעל חיים" יבוא: |
|   |   | ""בעל חיים לשחיטה" – בעל חיים המיועד להישחט לשם ייצור בשר, בין בסמוך לאחר הבאתו לישראל ובין לאחר תקופה של גידול בישראל;". |
| הוספת סעיף 2ג | 2. | אחרי סעיף 2ב לחוק העיקרי יבוא: |
|  |  | "ייבוא בעלי חיים לשחיטה | 2ג. | (א) לא ייבא אדם לישראל בעל חיים לשחיטה. |
|  |  |  |  |  |  | (ב) על אף האמור בסעיף קטן (א), השר, באישור ועדת החינוך, התרבות והספורט של הכנסת רשאי לקבוע, בתקופת הביניים, מכסה שנתית לייבוא בעלי חיים לשחיטה (בסעיף זה – המכסה), ובלבד שהתקיימו כל אלו: |
|  |  |  |  |  |  |  | (1) המכסה לשנת 2021 לא תעלה על 75% ממספר בעלי החיים לשחיטה שיובאו לישראל בשנת 2019; |
|  |  |  |  |  |  |  | (2) המכסה לכל שנה ושנה, החל מהמכסה לשנת 2021, תהיה קטנה ב-25% לפחות מהמכסה שבשנה שקדמה לה; |
|  |  |  |  |  |  |  | (3) השר הודיע על מועד ממנו לא יותר ייבוא בעלי חיים לשחיטה; המועד כאמור יהיה לכל המאוחר בתוך שלוש שנים מיום פרסומו של חוק זה (בסעיף זה – תקופת הביניים). |
|  |  |  |  |  |  | (ג) השר יקבע כללים לחלוקת המכסה בין יבואנים על בסיס שוויוני. |
|  |  |  |  |  |  | (ד) לא ייבא אדם לישראל בעל חיים לשחיטה אלא במסגרת חלקו במכסה. |
|  |  |  |  |  |  | (ה) לא יינתן היתר, לפי כל דין, לייבוא של בעל חיים לשחיטה לישראל, אלא במסגרת המכסה שנקבעה ולפי חלקו של כל יבואן במכסה." |
| תיקון סעיף 17 | 3. | בסעיף 17(ב) לחוק העיקרי, אחרי "סעיפים 2א, 2א1, 2ב(א)" יבוא "2ג(א) או (ד)". |

דברי הסבר

מטרת הצעת החוק היא להפסיק את הסבל החמור והמיותר שנגרם למאות אלפי בעלי חיים שמיובאים לישראל במסעות קשים ואכזריים, רק על מנת להישחט בסוף הדרך.

בסוף שנות התשעים החלה תופעה אכזרית של ייבוא עגלים וטלאים חיים לישראל, אך ורק לשם שחיטתם כאן. בעלי החיים מיובאים מאוסטרליה ומאירופה, במסעות ימיים ממושכים שעשויים להימשך שבועות. במהלך המסע בעלי החיים מוחזקים בצפיפות דוחקת וקשה, מתבוססים בצואתם ובצואת חבריהם, וסובלים מעומסי חום, מטלטלות הדרך ומפגיעות קשות נוספות. רבים מהם חולים ורבים אינם שורדים את המסע הקשה.

מומחים וגופים מקצועיים בארץ ובעולם שותפים כולם לעמדה לפיה יש להימנע ככל הניתן מהובלת בעלי חיים בעודם חיים, לקצר את משכי ההובלה ככל הניתן ולהמיר משלוחים חיים בסחר בבשר. זאת משום שהובלת בעלי חיים כרוכה בהכרח במצוקה קשה.

ישראל מייבאת כיום בשר טרי משורה ארוכה של מדינות באירופה ובדרום אמריקה. במבחן התוצאה, בשר זה נמכר בישראל במחירים נמוכים יותר ממחירי הבשר שהופק מבעלי חיים שיובאו לישראל בעודם חיים ונשחטו כאן.

היקף הייבוא של בשר טרי לישראל צפוי לגדול בשנים הקרובות בעקבות שינוי במשטר המכס, באופן שהחל משנת 2020 עומדת המכסה הכללית לייבוא בשר בקר טרי על 17.5 אלף טון, אליה מתווספות מכסות פטורות ממכס במסגרת הסכמים בילטרליים. נוסף על כך, ישנה אספקה של בשר טרי משחיטה מקומית. היקף הצריכה של בשר בקר טרי בישראל מוערך ב-20 אלף טון בשנה.

נוכח האמור, מוצע בהצעת החוק לצמצם באופן הדרגתי, באמצעות מכסות ייבוא הפוחתות משנה לשנה, את היקפי המשלוחים החיים, במקביל להרחבה שכבר נכנסה לתוקף של היקף הייבוא הפטור ממכס של בשר טרי. לפי הצעת החוק, לשר החקלאות יש שיקול דעת בעניין התאמת קצב ההפחתה להתפתחויות בשוק, והעובדה כי מדובר במהלך שנעשה באופן מדורג יותיר גם תקופת התארגנות והסתגלות לעוסקים במשלוחים החיים.

הצעת חוק זהה הונחה על שולחן הכנסת העשרים ושלוש על ידי חבר הכנסת יעקב מרגי (פ/1171/23).

הצעות חוק דומות בעיקרן הונחו על שולחן הכנסת העשרים על ידי חברת הכנסת תמר זנדברג וקבוצת חברי הכנסת (פ/5378/20), על ידי חברת הכנסת נורית קורן (פ/5404/20), על ידי חברת הכנסת מרב מיכאלי (פ/5432/20), על ידי חבר הכנסת מכלוף מיקי זוהר וקבוצת חברי הכנסת (פ/5433/20), על ידי חברת הכנסת יעל גרמן (פ/5479/20), על ידי חבר הכנסת דב חנין (פ/5790/20) ועל ידי חברת הכנסת יעל כהן-פארן (פ/5840/20); על שולחן הכנסת העשרים ואחת על ידי חברת הכנסת תמר זנדברג וקבוצת חברי הכנסת (פ/389/21), על ידי חברת הכנסת שרן השכל (פ/392/21), על ידי חברת הכנסת מיקי חיימוביץ' (פ/393/21), על ידי חבר הכנסת מכלוף מיקי זוהר (פ/395/21) ועל ידי חברת הכנסת יעל גרמן (פ/398/21); על שולחן הכנסת העשרים ושתיים על ידי חברת הכנסת תמר זנדברג (פ/169/22), על ידי חברת הכנסת סתיו שפיר וקבוצת חברי הכנסת (פ/172/22), על ידי חברת הכנסת מיקי חיימוביץ' וקבוצת חברי הכנסת (פ/174/22), על ידי חברת הכנסת שרן מרים השכל (פ/175/22) ועל ידי חברת הכנסת מרב מיכאלי (פ/1311/22); ועל שולחן הכנסת העשרים ושלוש על ידי חברת הכנסת שרן מרים השכל (פ/96/23), על ידי חברת הכנסת מיקי חיימוביץ' (פ/391/23), על ידי חברת הכנסת תמר זנדברג (פ/395/23), על ידי חברת הכנסת מרב מיכאלי (פ/451/23), על ידי חבר הכנסת יעקב מרגי (פ/1171/23) ועל ידי חבר הכנסת מכלוף מיקי זוהר (פ/1265/23).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ל' בסיוון התש"ף – 22.6.20

1. ס"ח התשנ"ד, עמ' 56. [↑](#footnote-ref-2)